b'\n_START_ARTICLE_\nUlica Ob jarku, Maribor\n_START_PARAGRAPH_\nLeta 1824 so majhno ulico, ki je tekla od Vetrinjske ulice do mestnega obzidja, poimenovali Alte Post Gasse (Stara po\xc5\xa1tna ulica). Po preboju in odstranitvi obzidja ter zasutju mestnega jarka so jo leta 1846 poimenovali Stadgraben Gasse (Ob mestnem jarku). Leta 1873 so jo poimenovali v Graben Gasse (Ulica ob jarku). Leta 1919 so ime poslovenili v ulico Ob jarku. Po nem\xc5\xa1ki okupaciji aprila 1941 so jo za\xc4\x8dasno ponovno poimenovali Graben Gasse, nato pa so jo \xc5\xa1e isto leto preimenovali v Am Stadtgraben (Ob mestnem jarku). Maja 1945 so ji vrnili slovensko ime Ob jarku. Ime Ob jarku je dobila zato, ker je vodila do nekdanjega mestnega jarka. V 14. stoletju je mestu dobilo obzidje z dana\xc5\xa1njim Sodnim stolpom. Mestno obzidje je potekalo na vzhodu po dana\xc5\xa1nji Svetozarevski ulici, na zahodu po dana\xc5\xa1nji Strossmayerjvi ulici in nato po Lentu do Sodnega stolpa. \xc5\xa0ele v 16. stoletju so z izgradnjo dveh novih utrdb ob Dravi, Vodnega stolpa in nekdanjih mariborskih Benetk na jugu obrambo mesta prenesli na reko Dravo. Okoli mestnega obzidja pa je bil skopan obrambni jarek, ki so ga v \xc4\x8dasu nevarnosti napolnili z vodo iz dveh ribnikov pri Ribni\xc5\xa1kem selu (dana\xc5\xa1nji Trije ribniki). Leta 1846 so po zasutju mestnega obrambnega jarka preko ulice naredil nov izhod iz starega mestnega jedra.'